LV Eiropas Savienības Oficiālais Vēstnesis C 189/14

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 189/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ΠΑΦΙΤΙΚΟ ΛΟΥΚΑΝΙΚΟ (PAFITIKO LOUKANIKO)

ES Nr.: CY-PGI-0005-01244 – 17.07.2014.

ACVN ( ) AĢIN ( X )

1. Pozīcija

Παφιτικο Λουκανικο (Pafitiko Loukaniko)

2. Dalībvalsts vai trešā valsts

Kipra

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Pafitiko Loukaniko ir desiņas, kas ražotas no maltas cūkgaļas (tiek izmantota visa dzīvnieka gaļa). Kad ir atdalīti kauli un tauki, gaļa tiek samalta un nogatavināta Pafas novadā iegūtā sausā sarkanvīnā, kam pievienots sāls. Kad nogatavināšana ir beigusies, sasmalcināto gaļu iepilda cūkas zarnas apvalkā. Tā tiek salocīta/nosieta vairākos atsevišķos gabalos, kuru skaits vienā virtenē ir 6–10. Desiņu virtenes uz 2–3 dienām pakar slēgtā vietā kontrolētos apstākļos, kur maksimālā temperatūra nepārsniedz 45 °C un mitrums ir zems. Pafitiko Loukaniko var lietot uzturā, pagatavojot dažādos veidos.

Pafitiko Loukaniko piemīt šādas īpašības (katram atsevišķajam gabalam).

Ārējā izskata apraksts

Forma: cilindriska un garena

Izmēri: diametrs apmēram 3 cm, bet garums un svars atkarīgs no ražotāja ieskatiem.

Ķīmiskās īpašības:

pΗ: 4–5,5, olbaltumvielas: 20–30 %, tauku saturs: 22–35 %, ūdens saturs: 38–48 %, nātrija hlorīds (vārāmais sāls): 1,5–2,5 %.

Organoleptiskās īpašības

Krāsa: produkts parasti ir brūnā krāsā, lai gan iespējamas balta līdz tumši brūna (gandrīz melna) nokrāsa.

Konsistence: ārējā virsma ir gluda.

Garša: ražošanas procesa beigās produkts iegūst raksturīgo garšu, kuras veidošanos ietekmē vīns un visas pievienotās garšvielas (īpaši koriandrs, ķimenes un melnie pipari).

Smarža: vīna un pievienoto garšvielu (īpaši koriandra, ķimeņu un melno piparu) aromāts.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Izejvielas (tikai pārstrādātiem produktiem)

— Svaiga cūkgaļa, kas iegūta no veseliem dzīvniekiem, kuri nokauti tiesību normām atbilstošos apstākļos (pilnīga atasiņošana un tūlītēja atdzesēšana). Piegādes laikā gaļai jābūt gaiši sarkanā krāsā ar labu smaržu, temperatūrā no 0 līdz 7 °C (ievērojot Eiropas Parlamenta un Padomes Regulas (EK) Nr. 852/2004 (2) un (EK) Nr. 853/2004 (3) vai tās grozošo un aizstājošo tiesību aktu noteikumus), bet gaļas pH jābūt 5,3–6.

— Cūkas zarnām jābūt mazgātām un iztīrītām, glabātām sālī, temperatūrai nepārsniedzot 3 °C. Piegādes brīdī pārbauda tīrību un smaržu, kurai jābūt labai.

— Sauso sarkanvīnu Pafas eparhijas vīna darītavas vai vīndari ir ražojuši no vietējās šķirnes “Mavro” vīnogām, kas arī ir audzētas Pafas eparhijā. Piegādes laikā pārbauda vīna aromātu, vai tas ir raksturīgs šai šķirnei, alkohola saturu (12–14 %) un cukuru saturu, kam jābūt zemākam par 4 g/l.

— Rupjais vārāmais sāls (smalko sāli neizmanto, lai gaļa to neuzņemtu pārāk lielā daudzumā).

— Obligāti pievienojamās garšvielas: sasmalcināts koriandrs, ķimenes un melnie pipari.

— Pēc vēlēšanās var pievienot dažādas citas garšvielas – maltu kanēli, maltas krustnagliņas, veselus vai sasmalcinātus mastikas koka augļus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Pafitikos Loukanikos pārstrāde un ražošana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Pafas eparhijas administratīvā teritorija.

5. Saikne ar ģeogrāfisko apgabalu

5.1. Ģeogrāfiskā apgabala specifika

Noteiktā ģeogrāfiskā apgabala, t. i., Pafas eparhijas, īpatnības nosaka gan klimatiskie, gan hidroģeoloģiskie apstākļi (mitri rietumu vēji, liels nokrišņu daudzums, jūras gaisa plūsmas u. tml.), kas ietekmē vietējo vīnogu audzēšanu un attīstību, līdz ar to arī no tām darītā vīna kvalitāti un īpašības. Turklāt Pafas bagātīgās vēsturiskās un etnogrāfiskās tradīcijas apliecina vietējo iedzīvotāju lietpratību un pieredzi desiņu Pafitiko Loukaniko ražošanā.

5.2. Produkta specifika

Produkta specifiku pirmām kārtām nosaka Pafitiko Loukaniko labā reputācija salīdzinājumā ar citiem līdzīgiem produktiem. Īpašās iezīmes, konkrētāk – garša, smarža un izskats – ir veidojušās, izmantojot tradicionālo tehnoloģiju, kuru Pafas eparhijas iedzīvotāji ir nodevuši no paaudzes paaudzē. Liela nozīme ir arī Mavro šķirnes vīnam, ko iegūst no vīnogām, kuras noteiktajā ģeogrāfiskajā apgabalā audzētas augstāk par 500 m virs jūras līmeņa. Kā minēts Florentijas Kitreotu “Kipras vīnu grāmatā” (Το βιβλίο του Κυπριακού Κρασιού), vīnogulāju attīstības un vīnogu nobriešanas vide un apstākļi ir ļoti nozīmīgi faktori, kas ietekmē no tām ražotā vīna īpašības. Tādējādi Pafitiko Loukaniko savas raksturīgās īpašības iegūst no vīna, kura raksturs savukārt veidojas Pafas eparhijas augsnes un klimata ietekmē.

5.3. Saikne starp ģeogrāfisko apgabalu un produkta kvalitāti vai īpašībām vai produkta īpašo kvalitāti, reputāciju vai citām īpašībām

Noteiktā ģeogrāfiskā apgabala ražotāju lietpratība ietekmē galaprodukta raksturīgās īpašības. Tas apstiprināts vairākos vēsturiskos un etnogrāfiskos avotos, piemēram, P. Ksiuta darbā “Dzīvnieki Kipras folklorā” (Κυπριακή Λαογραφία των Ζώων), G. Haralamba “Kipras paražas un tikumi” (Τα Κυπριακά Ήθη και Έθιμα) un S. Hadzikirjaka “Vēsturiskajā un etnogrāfiskajā pētījumā par Jeroskipu” (Η Γεροσκήπου-Ιστορική και λαογραφική Μελέτη), kur atrodamas atsauces gan par cūku kaušanas rituālajiem paņēmieniem, gan par gaļas uzglabāšanu laikos, kad nebija progresīvu tehnoloģiju, gan arī par konkrēto Pafitiko Loukaniko izgatavošanas recepti. Turklāt minētajās publikācijās īpaši izcelta konkrētā produkta kvalitāte, kuras dēļ šīs izslavētās Kipras desiņas tiek augstu vērtētas, kā norādīts publikācijās, tūrisma ceļvežos un interneta portālos – K. Sasuri diplomdarbā “Pafas kultūras mantojums un tā nozīme jaunatnes vidū” (Η πολιτισμική κληρονομιά της Πάφου και η απήχησή της στους νέους), http://www.all4cyprus.com/kypriaki-kouzina, “Kipras gastronomiskā karte” (Γαστρονομικός Χάρτης της Κύπρου) (Lauksaimniecības nodaļa, 2010), “Grieķu bēgļu un ārzemēs dzīvojošo grieķu virtuve” (Παραδοσιακή Διατροφή Προσφυγικών και Εκτός Συνόρων Ελληνισμού) (T. Curi u. c.) Visbeidzot jāuzsver, ka Pafitiko Loukaniko kvalitāti būtiski ietekmē noteiktajā ģeogrāfiskajā apgabalā darītā Mavro šķirnes sarkanvīna izmantošana.

Atsauce uz specifikācijas publikāciju

(Minētās regulas (4) 6. panta 1. punkta otrā daļa)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφή_Παφίτικο%20Λουκάνικο.pdf

(1) OV L 343, 14.12.2012., 1. lpp.

(2) OV L 139, 30.4.2004., 1. lpp.

(3) OV L 139, 30.4.2004., 55. lpp.

(4) Skatīt 1. zemsvītras piezīmi.